AMATA พุ่งแรง 4% ลุ้นวิ่งเป้า 21 บ. จับตาผลงานครึ่งปีหลังฟื้นตัวเด่น
AMATA พุ่งแรง 4% ลุ้นวิ่งเป้า 21 บ. จับตาผลงานครึ่งปีหลังฟื้นตัวเด่น หลังสถานการณ์โควิดอาจคลี่คลายจากการเร่งฉีดวัคซีน-ยอดขายที่ดินเพิ่ม
AMATA พุ่งแรง 4% ลุ้นวิ่งเป้า 21 บ. จับตาผลงานครึ่งปีหลังฟื้นตัวเด่น หลังสถานการณ์โควิดอาจคลี่คลายจากการเร่งฉีดวัคซีน-ยอดขายที่ดินเพิ่ม
10 มิ.ย. 2564

ผู้สื่อข่าวรายงานว่า ราคาหุ้น บริษัท อมตะ คอร์ปอเรชัน จำกัด (มหาชน) หรือ AMATA ล่าสุด ณ เวลา 10.04 น. อยู่ที่ 20.20 บาท บวก 0.80 บาท หรือ 4.12% สูงสุดที่ 20.50 บาท ต่ำสุดที่ 19.90 บาท ด้วยมูลค่าซื้อขาย 392.62 ล้านบาท

ทั้งนี้ บล.เคทีบีเอสที ระบุในบทวิเคราะห์ (10 มิ.ย.) แนะนำ “ซื้อ” หุ้น AMATA และราคาเป้าหมาย 21 บาท อิง PBV ปี 2564 ที่ 1.4 เท่า เรามองเป็นกลางต่องาน Opportunity day วานนี้ (9 มิ.ย.) จากยอด presale และ transfer ที่จะเพิ่มขึ้นในช่วงปลายไตรมาส 3 ปี 2564 นั้นป็นไปตามที่คาด จากการเดินทางระหว่างประเทศที่คลี่คลาย และปัจจัยฤดูกาล
โดยมีประเด็นสำคัญ คือ 1) คงเป้ายอด presale ในประเทศที่ 950 ไร่, 2) ปัจจุบันมี presale และ LOI ในประเทศนับตั้งแต่ต้นปีประมาณ 100 กว่าไร่ และ 3) คาด presale จะ เพิ่มขึ้นในช่วงปลายไตรมาส 3 ปี 2564 โดยปัจจุบันมีลูกค้าที่อยู่ระหว่างการเจรจามากกว่า 33 ราย
อีกทั้งคงประมาณการกำไรปกติปี 2564 ที่ 1.37 พันล้านบาท เพิ่มขึ้น 28% เมื่อเทียบจากปีก่อน และปี 2565 ที่ 1.69 พันล้านบาท เพิ่มขึ้น 23% เมื่อเทียบจากปีก่อน จากยอด transfer ที่จะกลับมาดีขึ้นอยู่ที่ 360 และ 530 ไร่ หนุนโดยยอด presale ปี ละ 600 ไร่, เกิด Herd immunity ในประเทศช่วงปลายไตรมาส 3 ปี 2564 และยอด presale นิคมใน เวียดนามที่กลับมาดีขึ้น
ด้าน นายวิบูลย์ กรมดิษฐ์ กรรมการบริหารและประธานเจ้าหน้าที่การตลาด AMATA เปิดเผยว่า บริษัทลุ้นยอดขายปี 2564 เพิ่มขึ้นแตะรับดับ 1,000 ไร่ โดยในช่วงไตรมาส 1/64 ที่ผ่านมาบริษัทมียอดขายในประเทศไทยกว่า 100 ไร่ และมียอดขายจากประเทศเวียดนามอยู่ 206 ไร่
ทั้งนี้ บริษัทคาดว่ายอดขายในประเทศไทยจะอยู่ที่ 950 ไร่ โดยการเป็นการขายในพื้นที่นิคมอุตสาหกรรมอมตะซิตี้ ชลบุรี 200 ไร่ นิคมอุตสาหกรรมอมตะซิตี้ ระยอง 450 ไร่ และนิคมอุตสาหกรรมระยอง (ไทย-จีน) 300 ไร่ บริษัทคาดยอดขายในช่วงครึ่งปีหลังจะเติบโตได้ค่อนข้างมาก โดยน่าจะได้รับปัจจัยหนุนจากสถานการณ์การแพร่ระบาดในประเทศไทยปรับตัวดีขึ้น หลังจากรัฐบาลสามารถกระจายวัคซีนไวรัสโควิด-19 ได้มากขึ้นและทำให้เกิดภูมิคุ้มกันหมู่ ส่งผลให้นักลงทุนต่างประเทศสามารถเข้ามาดูพื้นที่จริงก่อนเซ็นสัญญา ปัจจุบันมีผู้สนใจและเจรจากันอย่างต่อเนื่อง
ขณะเดียวกันส่วนของประเทศเวียดนาม ยังคงมีนักลงทุนสนใจที่จะเข้ามาลงทุนเป็นจำนวนมาก แต่อย่างไรก็ตามยังคงติดปัญหาเกี่ยวกับการเดินทางเข้าไปชมพื้นที่จริง คาดว่าการแพร่ระบาดของเชื้อไวรัสโควิด-19 จะคลี่คลาย และกลับมาฟื้นตัวได้ในช่วงครึ่งปีหลังเหมือนกับประเทศไทย จากการเร่งกระจายวัคซีนให้เกิดภูมิคุ้มกันหมู่ขึ้น
สำหรับยอดโอนกรรมสิทธิ์ปีนี้บริษัทคาดว่าจะยังมีอยู่อย่างต่อเนื่องจากช่วงไตรมาส 1/2564 ที่ผ่านมาบริษัทมียอดโอนกรรมสิทธิ์ไปแล้ว 32 ไร่ และยังมียอดขายรอโอนกรรมสิทธิ์ (Backlog) อยู่ 1,829 ล้านบาท คาดว่าจะสามารถโอนกรรมสิทธิ์และรับรู้รายได้ไม่ต่ำกว่า 60% ของมูลค่ารวมทั้งหมด